ตลาดฟุตบอลโลก มีมูลค่าเท่าไร?
ฟุตบอลโลก เป็นหนึ่งในมหกรรมกีฬาที่คนบนโลกเฝ้าติดตามกันมากที่สุด  การแข่งขันเพื่อหาว่า ชาติไหนคือสุดยอดทีมฟุตบอลชายของโลกนี้ ถูกจัดขึ้นมาแล้วกว่า 88 ปี  และถือเป็นงานที่สร้างเม็ดเงินได้ระดับแสนล้านบาทเลยทีเดียว
15 ก.ค. 2561

ตลาดฟุตบอลโลก มีมูลค่าเท่าไร? / โดย ลงทุนแมน
ฟุตบอลโลก เป็นหนึ่งในมหกรรมกีฬาที่คนบนโลกเฝ้าติดตามกันมากที่สุด
การแข่งขันเพื่อหาว่า ชาติไหนคือสุดยอดทีมฟุตบอลชายของโลกนี้ ถูกจัดขึ้นมาแล้วกว่า 88 ปี
และถือเป็นงานที่สร้างเม็ดเงินได้ระดับแสนล้านบาทเลยทีเดียว
ก่อนอื่น ลงทุนแมน ขอเล่าถึงประวัติความเป็นมาของฟุตบอลโลก สักเล็กน้อย
ในอดีต การแข่งขันฟุตบอลทีมชาติอย่างเป็นทางการในเวทีโลก จะอยู่ในโอลิมปิกเท่านั้น
แต่เนื่องจากเป็นกีฬาที่ได้รับความนิยมมาก จึงมีแนวคิดที่จะแยกจัดทัวร์นาเมนต์ขึ้นมาเสียเอง
จนในปี 1930 สหพันธ์ฟุตบอลนานาชาติ หรือ FIFA จึงได้ประกาศจัดแข่งขันฟุตบอลโลกเป็นครั้งแรก ที่ประเทศอุรุกวัย
ในตอนนั้น มีผู้เข้าร่วมการแข่งขันเพียง 13 ประเทศ เนื่องจากการเดินทางข้ามทวีปนั้น ค่อนข้างไกลและมีค่าใช้จ่ายสูง โดยแชมป์แรกนั้น ตกเป็นของเจ้าภาพ อุรุกวัย
จนเวลาผ่านมา ฟุตบอลโลก จะถูกจัดขึ้นทุกๆ 4 ปี จัดมาแล้ว 20 ครั้ง และเจ้าภาพจะเวียนทวีปกันไป (ยกเว้นช่วงสงครามโลกครั้งที่ 2 ที่เว้นไป 12 ปี)
ประเทศที่ได้แชมป์สูงที่สุดในฟุตบอลโลกคือ
บราซิล 5 สมัย
เยอรมัน และอิตาลี คนละ 4 สมัย
อาร์เจนตินา และอุรุกวัย คนละ 2 สมัย
ฝรั่งเศส สเปน และอังกฤษ คนละ 1 สมัย
โดยครั้งล่าสุด เมื่อปี 2014 ฟุตบอลโลกถูกจัดขึ้นที่ประเทศบราซิล และแชมป์ ได้แก่ ทีมชาติเยอรมัน
ส่วนฟุตบอลโลกในปี 2018 นี้ เป็นครั้งที่ 21 จะจัดขึ้นที่ประเทศรัสเซีย ระหว่างวันที่ 14 มิ.ย. - 15 ก.ค.
แล้วในการจัดฟุตบอลโลกครั้งหนึ่ง สร้างรายได้เท่าไร?
ข้อมูลจากรายงานทางการเงินของ FIFA ซึ่งเป็นองค์กรที่ถือลิขสิทธิ์และดำเนินการทุกอย่างเกี่ยวกับกีฬาฟุตบอลระหว่างประเทศ
ในการจัดฟุตบอลโลกครั้งล่าสุด ตั้งแต่รอบคัดเลือกในแต่ละทวีป จนถึงรอบสุดท้ายที่บราซิล ในช่วงปี 2011-2014 สร้างมูลค่า ได้ดังนี้
รายได้ 154,000 ล้านบาท
ต้นทุน 74,000 ล้านบาท
เหลือเป็นกำไร 81,000 ล้านบาท
ทั้งนี้ รายได้ดังกล่าว ประกอบไปด้วย
77,000 ล้านบาท ...เป็นค่าลิขสิทธิ์ถ่ายทอดสดการแข่งขัน ซึ่งได้ดูกันแทบจะทุกประเทศในโลก
51,000 ล้านบาท ...เป็นค่าสปอนเซอร์ ที่เข้ามาสนับสนุนการแข่งขัน
17,000 ล้านบาท ...เป็นค่าตั๋วเข้าชมการแข่งขัน ซึ่งขายไปทั้งหมด 3.14 ล้านใบ เฉลี่ยใบละ 5,400 บาท
5,900 ล้านบาท ...เป็นค่าที่พัก และการใช้จ่าย ของผู้ชมที่เดินทางไปดูการแข่งขันในเมืองต่างๆ
3,400 ล้านบาท ...เป็นค่าสินค้าลิขสิทธิ์ ที่ออกจำหน่ายในช่วงดังกล่าว ซึ่งมียอดขายราว 77 ล้านรายการ
จะเห็นได้ว่า ในช่วง 4 ปี ฟุตบอลโลก สามารถสร้างเม็ดเงินได้เป็นจำนวนมหาศาล และเชื่อว่าการแข่งขันในปีนี้ ที่จัดที่ประเทศรัสเซีย จะสามารถสร้างรายได้ ไม่แพ้ครั้งก่อนๆ
แต่หากเกิดเหตุสุดวิสัย จนการจัดฟุตบอลโลกต้องถูกยกเลิกไป จะสร้างความเสียหายทางการเงินจำนวนมากเช่นกัน ซึ่งไม่มีบริษัทไหนยอมรับประกันในกรณีนี้ด้วย ทำให้ FIFA ต้องถือเงินสดไว้สำรองในมือในระดับสูง
ปี 2014 FIFA มีเงินสดราว 48,000 ล้านบาท เพิ่มขึ้นจากเมื่อ 10 ปีก่อนหน้า ที่มีเพียง 11,000 ล้านบาท
อย่างไรก็ตาม การที่เป็นองค์กรที่กำไร และมีเงินสดมาก ทำให้มีปัญหาทุจริต และรับสินบนอยู่บ่อยครั้ง
โดยในปี 2015 มีการกล่าวหาว่า เจ้าหน้าที่ FIFA หลายราย ได้ทุจริตเงินรวม 4,800 ล้านบาท ในช่วง 20 ปีที่ผ่านมา
สำหรับคนไทยนั้น เราจะได้ดูฟุตบอลโลก 2018 ครบทั้ง 64 นัด โดยมีภาคเอกชน 7 บริษัท ร่วมลงขัน ไปซื้อลิขสิทธิ์มาในมูลค่า 1,400 ล้านบาท เฉลี่ยแล้วคิดเป็นต้นทุนมากถึง 22 ล้านบาทต่อนัด
ไม่ว่าฟุตบอลโลกครั้งนี้จะสนุกมากแค่ไหน มีมูลค่ามากเท่าไร
แต่ฟุตบอลรายการนี้น่าจะสนุกขึ้นกว่าเดิมถ้ามีทีมชาติไทยได้เข้าไปแข่งฟุตบอลโลกรอบสุดท้ายกับเขาด้วย
ก็คงต้องติดตามกันต่อไปว่าจะมีวันนั้นไหม ในระหว่างนี้เราก็คงต้องเลือกทีมชาติที่ตัวเองชอบ และเชียร์ทีมนั้นไปก่อน…
----------------------
<ad> อัปเดตเรื่องบอลกันแล้ว ลองมาดูเฟอร์นิเจอร์ดีไซน์หรูมีคุณภาพ แข็งแรงทนทาน ใช้นั่งดูบอลได้นานอีกหลายปี
อุด-ทะ-ยาน [ut-tha-yan] เฟอร์นิเจอร์งานไม้ของกลุ่มคนที่เรียกตัวเองว่าเป็น 'Wood Slab Enthusiasts' หรือ 'ผู้ที่รักในงานไม้แผ่นเดียว' โดยให้ความสําคัญและคุณค่าของการคงรูปทรงธรรมชาติ ผสมผสานกับการออกแบบที่ทันสมัย
ติดต่อสอบถามข้อมูลเพิ่มเติมได้ที่ Tel: 09-242424-71 / Line ID: @utthayandesign / FB & IG: Utthayan / Website: 
----------------------
Reference
-
-
-
[7637].